
Reims, Champagne sensommer 1805

Den stod ikke lengre fra henne enn at Marie kunne se strukturen i treverket på kisten.

Den var blankpolert og dyktige snekkere hadde klart å beholde spor av de sirlige årringer. Hun var takknemlig for det, en historie og en hyllest til livet, tenkte hun. Som liten hadde hun selv sett årringene i et nyhugget tre og visste at man kunne telle på sirklene hvor gammelt det var. Kisten var en beskyttelseskapsel så ikke døden kom for nær de levende, eller, som hun valgte å se på det; et smykkeskrin for å bevare sjeler som er verdifulle. Vi mennesker gjør det, Maries tanker om døden var søtere enn det den egentlig var, hun visste det, men dette var det hun klarte, ellers hadde hun ikke holdt seg på bena. Vi gjemmer bort de kostbare smykkene vi eier og vi tar de kun frem ved spesielle anledninger, til fest og andre ubetydelige begivenheter. Så legger vi det tilbake etter bruk, men vi vet de er der og vi kan hente dem frem når neste anledning byr seg. Hun kunne aldri hente frem Francoise igjen, men hun ville bære sin manns sjel som et smykke i hjertet, aldri gjemme det bort. Hun så seg rundt i Notre Dame, Reims stolthet, katedralen hvor alle kongene var blitt kronet, Ludvig I allerede i år 816 til den siste Ludvig XVI i 1775, det var her hennes mann Francoise skulle få en siste avskjed. Hun kjente at tårene presset på, men satt stille og svelget gråten. Ved siden av henne satt familien like sorgfylte som hun selv. Hun løftet blikket og så opp på de høye majestetiske søylene som buet seg opptil taket langt over henne og endte i gullbelagte spisser som så ut som forgylte istapper. Hvor lite overveldende var vel all verdens prakt i forhold til en sorg av tapet til en elskede? Hun klarte ikke å glede seg over de fantastiske fargene som spilte i blyglassene på de enorme vinduene. Heller ikke de gullbelagte utsmykkingene, hverken korset eller ørnen gav henne trøst. Hun var blitt enke i en alder 28 og hun visste ikke hvordan livet ville bli. Nok en gang presset tårene på og denne gangen lot hun dem renne. Francoise hadde lidd den siste tiden og det var nesten en befrielse. Han tok sitt siste sukk og hun var glad for at hans lidelser tok slutt, men hun hadde hele tiden undret seg over de siste ordene hans. Hadde Francoise holdt noe skjult? Hun ville ikke tro at det var noe spesielt, men tvilen gnagde som en dårlig sko og hun visste at hun måtte snakke med Ninette. Marie hadde sendt bud til venninnen i Le Mans om Francoises bortgang og fått svar tilbake at Ninette og hennes tante Lili ville komme i begravelsen. Nå satt de to kvinnene på fjerde benk bak henne, hun kunne ikke snu seg under seremonien, men hun ville ta Ninette til side idet begravelsen var ferdig.

«Kondolerer. En av Francoises venner hadde kommet bort til henne idet de var kommet ut, solen skinte fra en klar himmel og det var varmt, veldig varmt. Den sorte kjolen til Marie var tilknappet og hun svettet. Hun skulle ønske det hadde regnet, regnet så mye at tårene hennes gikk i et med vanndråpene fra en grå himmel. Det var en mørk himmelen hun ville ha i dag, en himmel som åpnet alle sluser og fosset ned og skyllet bort alt det Marie følte inni seg, så det vonde i brystet vill bli skylt bort med resten av støv og jord ut i en av de mange kanalene som gikk langs veiene i Reims. Hun kunne gjerne bli skylt med selv, det hadde bare vært godt og slippe. Marie tok imot alle som kom ut fra begravelsen og ville kondolere, hun var så sliten at hun egentlig bare ville gå fra alt og legge seg i sengen, men datteren hennes Nicole, som bare var syv år, stod ved siden av henne og Marie måtte være sterk for henne. Nicole var blitt helt sønderknust da faren døde, men hun hadde vist en styrke som imponerte Marie, nå holdt hun hardt i hånden til moren og Marie klemte den.

- Bare litt til nå vennen min, hvisket hun, Nicole nikket og rettet opp ryggen idet James Bonnefond kom opp ved siden av dem.

- Klarer du deg? Marie skulle akkurat til å svare idet hun fikk øye på Ninette og Lili som kom mot henne. Hun ble varm inni seg av å se Ninette og hadde mest lyst til å løpe bort å kaste seg i armene hennes. Det røde håret til venninnen var oppsatt, men som alltid ville ikke de viltre krøllene holde seg på plass. Lili var like vakker som sist gang Marie hadde sett henne for ti år siden selv om hun hadde fått noen fine linjer i ansiktet, vakre livsspor som blottla kvinnens ømhet og ydmykhet for hvilken skjebne hun var blitt tildelt.

- Min kjære Marie, Lili omfavnet Marie. Ninette kom litt nølende bak og bøyde den slanke nakken forover så de røde krøllene falt foran øynene og Marie fikk en følelse at Ninette helst ikke ville være der hun var akkurat nå.

- Jeg er så lei meg på dine vegne, sa Lili og klemte Marie en gang til. Ninette kom bort til Marie og hevet blikket for så å bryte ut i gråt og kastet seg om halsen på Marie.

- Jeg har savnet deg så masse, jeg har ikke ord for hvor trist jeg synes dette er, din mann, så forferdelig, jeg er så lei meg, hun stod med Marie i armene og gråt for hennes tap, men hun gråt også for sitt eget tap. Hun hadde også mistet sin elskede, selv om hennes tap var for lenge siden og før han visste om sønnen. Hun hadde også grått da lille Maxmilliam ble født, han hadde vært så lik faren med de samme vakre nesten feminine trekkene. Nå var han nesten ni år og følelsene hun hadde for sin tapte kjærlighet hadde hun overført til morskjærlighet for sin sønn.

Lili betraktet de to venninnene som omfavnet hverandre og den lille piken som hang i morens skjørt. Det var noe merkverdig kjent med scenen, men samtidig ukjent. Som et deja vu, et sammentreff av tilfeldigheter som virket kjent. Hun husket jentene som små, alltid sammen, men dette var noe mer enn minner. Lili flyttet blikket på den lille sjenerte og sorgfylte Nicole. Hun hadde trekkene til Francoise, og det eneste som hun hadde fått av moren var det mørke håret og de grønne øynene. Ellers så var hun en tro kopi av faren, slank og tender med lange lemmer.

- Dere blir vel en stund? Marie, løsrev seg fra armene til Ninette og tok frem et lommetørkle som allerede var fuktig av tårer og tørket øynene. Det å se venninnen og Lili igjen etter så mange år hadde gjort at sorgen hun bar som et blylodd på vei ned i et øde hav var blitt litt lettere. Hun hadde vært så lei seg da Ninette ikke svarte på brevene hennes og brøt all kontakt, mens Lili var den klippen hun nå så sårt trengte. Det hadde hun alltid vært, helt siden Marie bare var et barn, en som alltid visste hva som måtte gjøres og gjorde tilværelsen tryggere.

- Det er klart vi blir, svarte Lili raskt og satte seg på kne og strøk Nicole kjærlig over det mørke håret og så skrått opp på Marie.

- Vi blir så lenge dere trenger oss.

- Jeg tror ikke jeg har hatt den gleden av å treffe damene? James hadde stått ved siden av og sett på møtet mellom de tre og blitt forundret over følelsesutbruddet til Marie, ikke likt Marie i det hele tatt, hadde han tenkt, men nå var det jo ikke noe normalt i å miste sin ektemann heller.

- James! Dette er min gode barndomsvenninne Ninette Brussiere og dette er madam Lili de Brasie. James er Francoises, jeg mener var, Maries øyne ble fylt av tårer på nytt.

- Høyre hånd i våre forretninger.

- Kjære Marie, jeg vil fortsatt være din høyre hånd, sa James kjærlig til den nylige enken. Han kunne ikke noe for det men han ville helst gå bort å holde rundt den lille skikkelsen i sort, som så så fortapt ut der hun stod, som et rådyr i en steinkløft som ikke visste hvordan det skulle komme seg opp.

- James Bonnefond, James bukket for damene.

- En glede å hilse på dere, selv om det er under meget tragiske omstendigheter, James var lei seg. Francoise hadde vært en god venn og alt ville bli så annerledes uten han. Han var ikke sikker på om Marie ville være sterk nok til å fortsette det de hadde bygget opp av forretninger, men var det noe han visste så var det at Marie elsket den sprudlende vinen sin nesten like mye som hun elsket sin avdøde ektemann.

Etter begravelsesmottakelsen hjemme hos Marie hadde funnet sted og alle hadde gått hjem kunne endelig Marie sette seg ned. Nicole hadde sluppet å sitte i det triste selskapet og blitt med husholdersken Anette opp på rommet sitt isteden. Hun gråt på skulderen til Anette for tapet av sin far.

- Tror du han er i himmelen, Nicole så på Anette som med nød og neppe klarte å holde sine egne tårer tilbake.

- Det er han helt sikkert, lille venn. Faren din var så god som det gikk an og få dem, han er sikkert sammen med alle de gode og snille nå. Og han passer på deg det vet du. Hun hadde fått sendt opp et glass lunken melk med honning som hadde gjort Nicole søvnig i tillegge til de anstrengelsene begravelsen for faren hadde vært for den lille piken. Så hadde Anette strøket henne over pannen helt til hun sovnet. Hun syntes forferdelig synd på Nicole og bad en bønn om at solskinn og lykke atter en dag ville skinne på barnet å vaske bort alt det triste hun nå bar i sitt unge hjerte. Nicole skulle egentlig til klosterskolen Saint Pierre des Dames samme høst, men Marie mente at farens bortgang gjorde at Nicole skulle vente et år. Hun fikk heller ha hjemmeundervisning. Klosteret var blitt satt i orden igjen etter revolusjonens dager og fungerte nå som det alltid hadde gjort som en flott skole for jenter av god stand.

- Når skal jeg begynne å kjenne meg hel igjen, Marie la hodet i hendene, de hadde flyttet seg inn i damesalongen og hun hadde satt seg i en elegant Rocco sofa i mørkelilla fløyel med plass til to. Hun var så sliten etter begravelsen at hun knapt orket å sitte.

- Shh, det skal nok gå på en eller annen måte, Ninette hadde satt seg ved siden av venninnen og strøk henne over ryggen.

- Det virker ikke slik nå, Marie bare ristet sørgmodig på hodet og kneppet opp to av de små elfenbensknappene i halslinningen på kjolen. Lili kom inn i rommet og fylte opp tre glass med cognac. Hun gav den gyllene sterke drikken til hver av damene, selv satte hun seg på motsatt side ved peisegjerdet og så medfølende på Marie.

- Marie, jeg vet hvordan du har det nå og det er ikke sikkert du har lyst til å høre på meg. Marie løftet hodet og så på Lilis sorgfylte øyne, det var tydelig at Lili tenkte på sine egne tap.

- Men jeg lover deg at det vil bli lettere. Smerten av å miste Francoise vil alltid være der, men med tiden til hjelp vil den håpløsheten og dype sorgen du nå føler bli til en smerte som du klarer å bære. For så en dag vil du igjen kunne le av en ting uten å ha dårlig samvittighet for sorgen du bærer så tungt i denne stund. Det vil bli nye ting som vil glede deg i livet og du vil føle at du lever igjen med kjærlighet til andre rundt deg. Tro meg, jeg har som du vet, opplevd det. Jeg er enke som deg, men etter den første sorgen med min ektemann kom den største, den sorgen som jeg ikke trodde skulle komme over. Det var som om Gud spottet meg, jeg følte at han hadde narret meg til igjen å bli lykkelig for så bare å ta det fra meg. Det gikk lang tid før jeg sluttet å være sint på Gud, men jeg er ikke det lenger nå. Hun smilte kjærlig til Marie som selv lot tårene falle fritt. Det ble stille i rommet. Alle hadde de mistet. Det var tre enker som satt i salongen.

- Jeg tror jeg må gå til sengs, Marie reiste seg og svaiet litt, så Ninette tok armen hennes.

- Jeg skal følge deg opp på rommet ditt. Marie smilte takknemlig til venninnen, det var så godt å vite at Ninette var hos henne, hun hadde savnet henne voldsomt, sammen gikk de opp den elegante trappen som slynget seg opp til annen etasje. Anette var allerede kommet opp på rommet og gjort klart sengen og åpnet vinduet så den friske kveldsbrisen kunne lindre litt av den kvelende varmen.

- Prøv å få deg litt søvn nå, sa Ninette og kysset Marie på kinnet, plutselig kom Marie på at hun måtte snakke med Ninette om det Francoise hadde mumlet på dødsleie, men hun var akkurat nå så sliten at det eneste hun ville var å legge seg.

- Det er noe jeg må spørre deg om, sa hun mens hun sank ned på stolen foran speilet så Anette kunne børste det lange mørke håret hennes.

- Men det får vente til i morgen Ninette, jeg er helt utslitt. Ninette som var på vei ut av rommet stivnet til. Hun løftet taftkjolen som knitret idet hun fortet seg ut og mumlet god natt. Hun gikk sakte ned trappen og inn i salongen hvor Lili hadde flyttet seg og stod nå ved det ovale vinduet. Utenfor hadde kveldsmørket senket seg og det gamle eiketreet i hagen kastet en lang sort skygge ut over plenen som om også det var kledd i anledning sorgen. Men et par bleke stjerner hadde dukket opp på den mørkeblå himmelhvelvingen og bekreftet at selv om det først ville bli natt ville det atter komme en ny daggry. Også dette skal ta slutt, tenkte Lili.

*


Reims 1777

Himmelen åpnet seg og regnet fosset ned som en gravid kvinnes fostervann som meldte om at tiden var inne for ankomst av et nytt liv. September var den modne måneden, det var nå alle vårens harde kart hadde blitt til myke saftige frukter som skulle høstes. Druene i Reims var sprengferdige og lentet etter en hånd som ville plukke dem og videreføre deres sødme til vin. I Jean Philippe Maillards tilfelle: Hans tid til å oppleve det mirakelet hans eget frø hadde sådd. Et underverk med finjustering og perfeksjonisme som naturen har gitt i gave til kvinner og menn for at menneskeheten skal videreføres. Han hastet gjennom gaten som om det skulle stå om liv og død, og i ordenes rette betydning så gjorde det for Jean Philippe. Han enset ikke at de myke kalveskinnskoene hans allerede var gjennomtrukket av gjørme eller vinden som i det ene øyeblikket kalte på djevelens pust og frosset hvert ben i kroppen for så å bli til en myk elskerinne i solens glans, forførende og hvisking om at det fortsatt fantes litt sommer som gjemte seg bak de dypgrå skyene. Han hadde ingen notis av regnet som spylte ned i jakkekragen og vinden som rev og rusket i den elegante skreddersydde silkefrakken hans. Det eneste han visste var at han hadde et underverk i vente, et mirakel! Et nytt liv som kom fra han og alltid ville være endel av han.

- Herre, hadde det ikke vært bedre om vi tok vognen? Hans gode venn og trofaste tjener Alfred prøvde så godt han kunne å holde tritt med Jean Philippe, men det var ikke så lett på den gjørmete veien og han skled stadig på det sleipe underlaget.

- Er du gal, Jean Philippe økte tempoet.

- Vi ville ha brukt en evighet gjennom dette myldret, og jeg har ikke en evighet! Selv om menneskene på torget vek unna for den ærbødige Maillard så var det likevel trangt om plassen på den sleipe veien både utenfor bymuren og i gjennom selve byen. Innhøstingen hadde begynt i Reims og vinbøndene hadde leid inn ekstrahjelp. Så i tillegg til det vanlige myldret i gatene til denne byen i Champagne så var det alle sesongarbeiderne som kom fra Paris. Om 1777 skulle bli en god årgang var det sterk tvil om. Været hadde vært ustabilt denne sommeren, stadig regnskyll som kom inn uten forvarsel med blitser av lyn som på en mørkegrå himmel kunne sees i det fjerne over og bak langstrakte enger og vinmarked etterfulgt av fjerne tordenbrak som lignet kanonenes drønn. De voldsomme regnbygene nesten druknet de stakkarslige skjøre druene som helst ville ha sol, men også beskyttende skygge og sin nattehvile og flere av druebøndene fortvilte over frukt som var blitt råtten etter å ha blitt angrepet av små sommerfugllarver som i et slikt vær hadde sin beste tid. Til og med rosene som vanligvis bugnet rundt vinmarken, og til en viss grad var en indikasjon på hvordan druene hadde det, hang som våte kluter. Men været hadde vært litt bedre den siste tiden i august kanskje det ikke ville bli så ille som først antatt.

Ikke det at Jean Philippe brydde seg så mye om dette i nåværende tenkende sekund, han skulle bli far! Han skulle få en sønn og en arving! Bedre kunne det ikke bli tenkte Jean Philippe. Han hadde ventet i flere uker nå. Barnet som var ventet i begynnelsen av september var overhodet ikke interessert i å gi slipp på den tryggheten som det var å ligge svøpt inn i sin mor. Det var som om barnet visste om den brutal virkelighet som sprede seg, ikke bare i Europa, men også over det store kontinentet til Amerika. Engelskmennene kunne prøve så mye de ville, men amerikanerne ville ikke knele og det var vel bare snakk om tid før de kunne sende hver eneste engelsk soldat hjem med halen mellom bena. Jeg håper min sønn blir modig, men mest av alt håper jeg på at Frankrike vil være et fredelig sted for han å vokse opp, tenkte Jean Philippe. Hvor feil han skulle ta var det kun de himmelske makter eller kanskje helvete som visste.

*

Bernadette-Giselle Marie Maillard ynket seg idet hun kjente en ny ve var på vei. Mon dieu, tenkte hun jeg klarer ikke dette. Jeg kommer til å dø. Hun hylte av smerte i det en ny sammentrekning kom for fullt.

- Så, så kjære, madame Petit tørket den svette pannen til Bernadette med en fuktig klut. Hun hadde vært Bernadettes barnepike fra hun ble født og elsket dette pikebarnet som nå slettes ikke var noe barn lenger, tvert imot, her lå hun og skulle bli mor.

Tiden hadde gått så fort, som dugg for solen, hun kunne ikke tro at Bernadette allerede var blitt 19, men madam Petit klaget ikke. Hun hadde levd et godt liv, og nå i en alder av 40 hadde hun alt hun trengte. Hun var heldig som hadde fått være med Bernadette og Jean Philippe etter at de giftet seg og nå var hun husholderske i hjemmet deres. De var snille mennesker og fru Petit forgudet Bernadette som om hun skulle vært hennes egen datter. Ja visst var hun bortskjemt, men ikke noe mer enn det som var vanlig i hennes stand. Den øvre middelklassen hadde det godt i Frankrike, det var det ingen tvil om, og selv følte hun seg som en del av den selv om hun var en tjener.

- Jeg klarer ikke dette, Bernadette så bedene opp på madame Petit. De store blå øynene hennes var matte, og den ellers så hvite huden hennes som var blitt skjermet for sol og vind siden hun var liten, hadde en hissig rødfarge som gjorde at det ellers så vakre ansiktet virket oppblåst. Håret, som var så lyst og fyldig at Bernadette slapp å pudre det som så mange andre kvinner gjorde, og som hun vakkert kunne sette opp i de mest fantastiske frisyrer uten å måtte ty til ekstra jukse hår, var nå vått av svette og hadde floket seg.

- Det er snart over vennen, madame Petit løftet på det tynne linklede som dekket til det sprengferdige kjødet. Åpningen var snart så stor at hun kunne få Bernadette til å presse og hun skimtet litt mørkt hår innenfor. Takk og lov, tenkte madame Petit, hun hadde vært jordmor for flere barn som hadde sett dagens lys, men hun hadde også opplevd det motsatte.

Setefødsel var det aller vanskelige for både mor og barn og ofte så gikk det galt. Samme morgen hadde Bernadette fortalt til madame Petit at hun kjente litt stramming i underlivet, men det hadde hun kjent før og ingenting hadde skjedd, men siden hun følte seg litt dårlig ville hun bli i sengen. Ved tolvtiden hadde madam Petit hjulpet henne ut av sengen for at hun skulle gjøre sitt fornødende og Bernadette hadde blitt forferdet idet hun trodde hun tisset på seg, hun stirret på dammen på gulvet og holdt seg for munnen.

- Ja da er tiden inne vennen min, det der betyr at fostervannet er gått, hadde madam Petit sagt. Nå var klokken blitt fem på ettermiddagen og for å være en førstegangsfødende så hadde det tatt utrolig kort tid. Madam Petit hadde sendt av gårde en av tjenerne med beskjed til monsieur Maillard, som var ved tekstilfabrikken rett utenfor den gamle bymuren, at hans kone skulle føde og han måtte komme hjem. Monsieuren hadde vært ekstatisk idet han hadde fått vite at han skulle bli far. Han hadde allerede kjøpt en ponni som skulle være tilgjengelig så fort den lille gutten kunne bli satt på en hesterygg. Madame Petit måtte smile idet hun tekte på monsieuren og hvor høyt han elsket sin kone og hvor mye han gledet seg over at de skulle få et barn.

- Har jeg blitt far? Har jeg fått en sønn? Jean Philippe kom stormende inn i den herskaplige entreen med myke persiske tepper og elegante rokokkomøbler i lyseblått og rosa silkemønster med gull brokader. Han holdt på å velte en Ming-vase som stod på kanten av trappen full av blomster og lagde store merker på teppet etter gjørmen på skoene idet han tok to og to steg opp trappen og ilte bort til døren til soverommet hvor Bernadette lå, men lengre kom han heller ikke. Margrethe som var Bernadettes pike stakk hodet ut av døren og hysjet på han.

- Monsieur, De kan ikke gå inn ditt, barnet er ikke kommet og det er hardt nok for madame om ikke hun skal bli nødt til å ta hensyn til monsieuren også. Lengre kom hun ikke idet det kom et hjerteskjærende smerteskrik inne i fra rommet. Jean Philippe stivnet til.

- Jeg må inn til henne, hun trenger meg! Han prøvde å se igjennom den smale sprekken, men Margrethe holdt stand og den barmfagre piken lot seg ikke rikke.

- Alt er i orden med madame, det er helt normalt, alt går som det skal, men det er nok ennå litt igjen før fødselen er ferdig.

- Kom, Alfred som hadde kommet opp trappen bak Jean Philippe, helt utmattet etter den strabasiøse turen gjennom Reims gater, tok tak i Jean Philippes arm og dro han unna.

- Dette må du la kvinnfolkene ordne opp i, jeg er sikker på at madame er i de beste hender hos Margrethe og madame Petit. Kom vi går ned og får oss et glass cognac og så er du snart blitt far før du vet ordet av det. Jean Philippe trakk seg motvillig bort fra døren og Margrethe lukket den forsiktig men bestemt, tydeligvis lettet over Alfreds overtalelse.

- Bernadette trenger meg, hun lider, gud så tapper kvinne hun er som føder min sønn, hun skal få alt hun ønsker seg, det lover jeg, Jean Philippe var alt for rastløs til å sette seg og tok imot glasset med cognac i farten gående frem og tilbake i biblioteket. Alfred hadde fylt opp to rause glass, han trengte en styrkedrikk selv også hadde han kommet frem til.

- Det har jeg ikke mine minste tvil om, sa Alfred. Hun er en flott kvinne, min herre kunne ikke gjort et bedre valg.

- Det var vel heller hun som valgte meg, jeg var helt fortapt i henne allerede første gang vi ble introdusert. Tenk at hun ville ha meg, Jean Philippe ristet på hodet så det mørke håret hans ble som en gardin foran øynene, noe det hele tiden gjorde, så han hadde for vane å dra hånden gjennom det og legge det bakover. Det ravnsvarte håret som krøllet seg i nakken og med øyne så blå som dype sjøer en vinterdag hvor isen ennå ikke hadde lagt seg, gjorde at han rett og slett var vakker. Han var overhodet ikke klar over det selv, noe som bare gjorde han enda mer attraktiv. Jean Philippe var av natur ingen lathans, høy og med en kraftig kroppsbygning som han holdt vedlike med forskjellige fysiske aktiviteter som jakt og ridning. Han ville hele tiden prestere det beste om det var i forretninger eller utenfor. Sønn av en velstående forretningsmann som hadde tjent sin formue på tekstilindustrien og som hadde trukket seg tilbake fra forretninger et år tidligere og overlatt det meste til Jean Philippe. Selv mente Jean Philippe at han hadde nok erfaring med sine 26 år til å fortsette i farens fotspor og han hadde ikke på noen måte gjort skam på sin far. De som jobbet for monsieur Millard var takknemlig for hans rettferdighet og rimelighet.

- Kun en fornøyd arbeider kan lage pent tøy, pleide Jean Philippe å si hvis det var noen som mente han var bløthjertet i forhold til sine arbeidere.

Ikke det at Bernadette hadde hatt noe valg, ekteskapet var blitt arrangert, som vanlig var, og Jean Philippe var litt av en fangst. Første gang de møttes hadde vært i et hageselskap som ble holdt av Jean Philippes familie i forbindelse med at Jean Philippe skulle ta del i den kommende kroningen av Ludvig XVI sommeren 1775 for to år siden. Jean Philippe selv var blitt valgt av byrådet til å delta i komitéen som skulle motta kongen og dronning Marie Antoinette idet de ankom Reims. Han var også ansvarlig for å finne stoffer å drapere og pynte den flotte midtgangen til Notre-Dame katedralen. Han hadde valgt kongeblå silke og lange remser med stoffer var blitt bundet opp og tvinnet med gullsnorer. Det så ut som bølger på havet en varm sommerdag hvor solen gav dem et gull kyss. Jean Philippe, som hadde store politiske ambisjoner, var blitt meget beæret over å få disse oppgavene. Helt siden ellevte århundre hadde Notre-Dame i Reims vært kroningskatedralen for franske konger, men allerede i 812 så hadde Ludvig den første blitt kronet her. Katedralen var byens stolthet og hadde stor betydning for Frankrike og deres konger. Så da Jean Philippes foreldre hadde foreslått en feiring av hans deltakelse for kroningen hadde han med glede takket ja. Han hadde sett henne med en gang denne varme vårdagen i begynnelsen av mai. Hun hadde stått sammen med flere damer som alle hadde små «parapluies dète» som skjermet dem for den sterke vårsolen. Hun var kledd i en moteriktig kjole som var innsnørt i livet og med flere skjørtelag i mønstret pastell farger. Likt som Marie Antoinette, som allerede var blitt et moteikon ved det franske hoffet og som ikke hadde beholdt noe av sine østeriske tradisjoner, var håret høyt og barmen fri. Jean Philippe hadde falt pladask. Bernadette var av god herkomst og fra en velstående familie i Reims, selv om ikke på langt nær så velstående som familien Maillard. Foreldrene til Jean Philippe hadde ikke noe mot sønnens valg, de syntes det var på tiden for sønnen deres å finne seg en hustru og Jean Philippe hadde vist at han var en mann som gikk for det som han ville ha og da var det vanskelig å få han på andre tanker.

Bernadette derimot var livredd, ikke kjente hun monsieur Millard den yngre, hun hadde truffet hans mor ved noen anledninger, men hun var 17 og meget vakker og full av forventninger til livet. Men hun ville ikke skuffe sine foreldre og hun visste at dette var det ikke hun som bestemte. Men hun hadde ikke fått tid til å se seg om i det hele tatt. Skulle hun gifte seg med denne mannen hun ikke kjente? Etter hvert som tiden gikk og hun ble kurtisert av Jean Philippe så ble hun sånn smått mer og mer komfortabel med tanken på at han skulle bli hennes mann. Hun var aldri alene med han og Madam Petit var alltid med når de gikk turer i hagen.

- Han er en fin mann mademoiselle, hadde hun sagt.

- Han kommer til å gjøre deg lykkelig. Bernadettes foreldre var lykkelige over datterens skjebne. Hun kunne ikke fått en bedre mann var deres tanker. Jean Philippe var en god beiler og sendte Bernadette de flotteste stoffene og insisterte på at hun måtte få sydd seg kjoler hos Maillards egen syerske. Før en måned hadde gått hadde han allerede sjarmert Bernadette. Han var flott å se på og fikk henne til å le, noe som overhodet ikke sømmet seg, men av og til kunne hun bare ikke la være. I juli, etter at kroningen hadde funnet sted måneden før og hun hadde sett Jean Philippe stå så kjekk i sin lyseblå silke frac ved vognen til kongen og dronningen og ønske dem velkommen, så begynte hun å lengte med bankende hjerte på at han skulle spørre henne om giftemål, noe Jean Philippe også gjorde i begynnelsen av august. De var blitt gift i juli året etter og hun var blitt gravid nesten med en gang til alles henrykkelse.

De lykkelige kommende foreldrene flyttet inn et nydelig herskapshus som frontet en av de mest fasjonable gatene i Reims sentrum, rue Ceres. Innenfor det majestetiske smijernsgjerdet, som raget godt og vel tre meter høyt, og med gullbelegg på toppspydene lå huset elegant tilbaketrukket. Det lysegule steinhuset hadde en elegant fasade med en åpne plass foran inngangen. Det var en fontene med skulpturer som lystig sprutet opp vann i de varme sommer månedene. Jean Philippe skulle gjerne ha bygget to fløyer, men selv han skjønte at han ikke hadde utømmelige midler for sin private bolig. Isteden ble det et symmetrisk bygg fullsatt med store luftige vinduer. De øverste vinduene hadde fått dekor som viste hans virksomhet i tekstilbransjen, rektangulære utskjæringer av arbeidet som ble utført av tekstilarbeidere.

Hagen var i en klassisk 1700-tall stil med snirklende lave hekker og roser som blomstret fra mai til september. Hele baksiden av huset var omringet av en mur hvor han hadde fått plantet lønnetrær som skulle vokse seg store og hindre innsyn. Husets luksuriøse utvendige fasade var ikke mindre luksuriøs innvendig. Første etasje bestod av tre salonger, et arbeidsrom og en ballsal og en stor hall med en bred marmortrapp som førte opp til annenetasje. Det sorte gelenderet var utsmykket med sirkelformede utskjæringer og var en kontrast til det ellers lyse veggene og den glødene parketten. På veggene hang det malerier av slektninger og mer duse motiver av svermerier. Annen etasje bestod av flere soverom og var den mest private delen til Jean Philippe og det som skulle bli hans familie. De ansatte i huset sov på loftsavdelingen og hele husholdningen ble styrt med en jernhånd av madame Petit.

- Hvordan i all verden skal jeg kunne være rolig når jeg vet hva Bernadette opplever, Jean Philippe travet frem og tilbake i arbeidsrommet, cognacen hadde han tatt i en stor slurk og selv ikke den roet han ned.

- Du blir snart far, sa Alfred trøstende, men du vet hvordan det er, det er akkurat som med hester, de kan ta hele natten, eller «plopp» så er de ute.

- Tror egentlig ikke jeg har lyst til å sammenligne min kones fødsel med en hest sin, Jean Philippe skulte bort på Alfred.

- Nei, nei, overhodet ikke det jeg mente min herre, men jeg tenkte bare på at vi begge vet at det er sånn omtrent likt det foregår, du vet og vi begge har sett en hoppe føde.

- Der er du igjen og sammenligner Bernadette med en hest, Jean Philippe så strengt på Alfred. Alfred fant det på dette tidspunktet best å tie stille. Han var ikke bare Jean Philippes gode tjener og assistent, han var også hans venn. De hadde vokst opp sammen i samme hus hvor Alfred hadde vært like gammel som Jean Philippe, den eneste forskjellen var at Alfred var sønn av en ung kvinne som hadde kommet i ulykken og som Jean Philippes mor hadde forbarmet seg over og gitt jobb som tjenestepike. Hvorfor hadde Jean Philippe aldri lurt på, det var for han likegyldig, han var bare glad for at det var en han kunne leke med på sin egen alder. Etter hvert som tiden gikk hadde Alfred fått jobb i tekstilfabrikken og siden han også kunne lese og skrive og hadde et hode for tall så hadde det vært naturlig for Jean Philippe å la Alfred følge han i hans forretnings karrierer. Så på dette tidspunktet så var han Jean Philippes bokfører, personlige assistent og venn.

- Det jeg gleder meg til er å lære han og ri, sa Jean Philippe, som endelig hadde stoppet sin endeløse vandring i rommet og ble isteden stående å stirrende inn i peisen. Alfred fant det for godt til å snakke mer om hester så han unnlot å svare.

- Men det er klart at han kan bli god til alt, jakt, skyting og fekting. Han skal bli min arveprins og etterfølger og jeg skal vise han hvordan en ekte herre skal te seg. Han skal bli venn med adelen og vise seg i de fineste kretser.

Bernadette derimot hadde ingen tanker om fremtiden lenger enn å få fødselen overstått. Hun følte seg alt for svak til å respondere på madame Petit sine oppmuntringer, og hun var sikker på at dette kom til å bli første og siste gang hun noensinne skulle få et barn, hvis hun i det hele tatt overlevde. Akkurat nå kunne det være det samme, hun ville bare bort fra de uendelige smertene. Nå var hun ikke en gang sikker på hva som var verst om det var den forferdelige smerten når riene kom eller den uendelige sprengingen hun følte i underlivet, alt var bare en sum av uendelig lidelse for henne.

- Du er snart der min kjære, det er ikke lenge igjen, hold ut litt til så når jeg sier til deg at du skal presse så presser du, ikke før, mme Petit kjente forsiktig på Bernadette og følte hodet til babyen presse på underlivet.

- Margrethe du må hente litt mer vann til madamen, hun trenger all sin styrke, Margrethe ilte bort til vannmuggen og fylte et stort krus.

- Madame du må prøve å drikke litt, hun løftet forsiktig kruset til munnen på Bernadette som bare gispet etter luft.

- Nå er du snart der! Bernadette kjente plutselig en utrolig trang til å presse.

- Jeg må presse nå! Hun nesten skrek det ut, selv om det bare kom ut som en svak hviskende lyd.

- Vent litt, neste gang det kommer en ri så skal du presse, mme Petit så allerede mer av det mørke håret og visste at hun nå var klar. Bernadette hylte ut i smerte ved den neste rien som kom.

- Press nå! Kom igjen Bernadette, mme Petit glemte seg helt og brukte madame Maillard sitt fornavn, noe hun nesten aldri hadde gjorde, bare når Bernadette hadde oppført seg ufordragelig da hun var liten. Bernadette presset alt hun hadde og kjente at trykket økte så hun trodde hun skulle sprenges.

- Snart, en gang til så er vi der, madame Petit var rolig og fattet, men Margrethe var likblek.

- Margrethe ikke bare stå der som en dum sau, finn frem rene lintøy og saksen og de to snorene jeg la frem. Nå madame Maillard er din førstefødte klar, press!

- Monsieur Maillard, monsieur De må komme! De er blitt far! Margrethe kom stormende ned trappen. Jean Philippe tok trappen i to steg og var oppe før Margrethe hadde fått snudd seg.

- Er alt bra med dem? Er min sønn frisk og madamen, min modige hustru, er alt bra? Han løp bortover gangen mens han ropte ut spørsmålene, i det han kom frem til rommet hvor Bernadette lå rev han opp døren og sprang bort til sengen. Bernadette satt opplent med store dunputer i sengen, hun så utmattet ut, men hadde et stort smil rundt munnen, aldri hadde han sett en så vakker kvinne. I hans øyne så han ikke det bleke ansiktet og det svette håret som nå var blitt pent kjemmet til en side med en flette. Han så bare de lysende grønne øynene som lyste av lykke og bylten hun holdt i armen.

- Min kjære er det bra med deg? Han så på sin kone som smilte matt.

- Jean Philippe Maillard hils på din datter, svarte hun og rakte han den lille bylten. Jean Philippe tok imot babyen som i transe og så ned på det bitte lille ansiktet.

- Men, men…han slet litt med å ta innover seg hva hans kone nettopp hadde sagt.

- En jente? Det var det eneste han greide å få frem. Bernadette måtte smile av mannen sin. Enda så svak hun var.

- Du var vel klar over at etter naturens lover så er det mulig å få en jente når man føder barn, var du ikke? Madam Petit, måtte snu seg for å ikke vise at hun også smilte av monsieuren.

- Jo, jo.. jeg vet jo at det skjer…Men jeg var sikker på at…

- At hva Jean Philippe? Bernadette var mild i stemmen.

- At du skulle få en sønn? Er du ikke glad for din datter? Den lille klynket svakt i armene til Jean Philippe og åpnet munnen til et gjesp og i det øyeblikket forstod Jean Philippe at han var bergtatt. Hans datter! Tenk han hadde blitt far til en liten pike! Dette lille som lå i armene hans var av hans kjøtt og blod og hans plikt til å beskytte og elske. Det å elske denne lille skapningen kom ikke til å bli så vanskelig han var allerede helt betatt. Jean Philippe bøyde seg ned og la forsiktig barnet i favnen til Bernadette.

- Jeg elsker henne og deg, sa han og kysset sin kone på pannen. Vi har nok av tid til å få gutter, men her er min lille solstråle og vi skal kalle henne Marie-Isabelle Henriette og hun skal få hele verden av meg.

*

- Du får ikke lov til å gå der, Clementine var bare fire år, men var allikevel veldig bevisst på reglene i huset.

- Ikke vær så pysete, Marie-Isabelle som snart var seks følte seg vågal og blåste en lang marsj i hva lillesøsteren hennes sa. Det hadde ikke tatt mer enn to år etter at Marie- Isabelle var født, før lille Clementine hadde kommet til verden. Jean Philippe hadde vært like ekstatisk og det virket som han ikke tenkte på at hun også var en jente, tvert imot, han forgudet de to småpikene sine.

- Det er ikke noe farlig, sa Marie, hun følte seg som en ballerina der hun danset på kanten av fontenen som hadde to skulpturfisker i midten som sprutet vann ut av munnene og fikk det grumsete vannet til å boble lystig.

- Bare hold utkikk etter madame Petit du, ropte hun til søsteren som stod et stykke unna og tviholdt på dukken sin i ren nervøsitet. Marie synes lillesøsteren var ganske så kjedelig. Hun ville aldri finne på noe som var morsomt og selv om hun visste at madame Petit i dette øyeblikket sannsynligvis løp rundt i hele hagen for å finne henne kunne hun ikke dy seg for å utforske litt mer enn det som hun fikk lov til. De hadde vært i hagen i hele dag og jentene hadde lekt ta den ring å la den vandre med madame Petit og nytt det fine høstværet. Det var midt i september, men solen skinte fra skyfri himmel og det var over tjue grader. Men etter leken hadde madame Petit duppet av i en solstol og Mari syntes det var en fin mulighet til å finne på noe litt mer spennende enn å sitte å se på fuglene kvitre og høre på snorkingen til madam Petit. Derfor hadde hun tatt Clementine i hånden og listet seg bak hekken og inn på den store gårdsplassen. Her var det alltid litt mer liv, hun kunne se og høre mennesker som snakket utenfor det store smijernsgjerdet som skilte eiendommen fra gaten utenfor, bak i den store hagen til Maillards resident var det bare sommerfugler og bier som summet.

- Jenter hvor er dere? Marie? Clementine?

- Kom skyndt deg, Marie hoppet ned fra fontenen og løp bort til søsteren og tok henne i hånden og sammen løp de inn i den lille labyrinten som var bygget spesielt for nettopp det Marie ville, nemlig å gjemme seg. Madam Petit kom akkurat tidsnok til å se skjørtekanten til Clementine forsvinne inn på stien.

- Jenter nå er det nok! Kom frem med en eneste gang ellers så forteller jeg det til faren deres og dere vet at det ikke blir noe gøy! Clementine bråstoppet og vred hånden sin ut av Maries.

- Vi er her madam Petit ropte hun.

- Og det var Marie sin skyld.

- Sladrehank, hvisket Marie. Hun funderte på om hun skulle fortsette inn i labyrinten eller om hun skulle la være, men før hun hadde fått bestemt seg stod madam Petit foran henne.

- Marie-Isabelle Henriette, hva er det du tenker på. Du skremmer jo vettet av meg! Madam Petit brukte alltid Marie sitt fulle navn når hun var oppgitt over henne.

- Du vet at det ikke er lov til å gå fra hagen, og så ta med Clementine til og med. Hvor hadde du tenkt deg? Jeg er alt for gammel til å løpe rundt etter deg jeg kunne falt død om og da hadde det vært din feil.

- Unnskyld madam Petit, Marie stod med hendene bak ryggen og tittet skyldbetynget opp på Madame Petit.

- Nå, kom hit så får vi gå inn og se om Margrethe kan skrubbe dere rene til middag, Madam Petit tok tak i hånden til Clementine og marsjerte opp den store trappen til inngangsdøren sånn at jentene måtte småløpe for å holde følge. Clementine hadde begynt å gråte og Marie følte seg faktisk litt skyldig, noe hun sjeldent gjorde. Helst ville hun være sammen med faren sin nede i stallen hvor Ami stod. Den lille brune ponnien var hennes store glede og hadde vært så lenge hun kunne huske av sine seks år. Hun hadde ikke fått lov til å ri den ennå, men faren hadde hvisket sist gang de var sammen i stallen at hun snart skulle få prøve, og det måtte bli deres hemmelighet for moren hennes ville si at det var alt for tidlig. Marie hadde lyst opp og lovet på tro og ære at hun ikke skulle fortelle det til noen, i hvert fall ikke Clementine for hun klarte ikke å holde på noen hemmeligheter for hun var så liten. Da hadde faren hennes ledd så det runget i stallen.

- Jeg tror jammen meg du har mer i deg fra meg enn fra moren din, sa han lattermildt. Noe som for så vidt stemte. Marie var høy for alderen og hun hadde helt mørkt hår som sin far, men hun hadde fått de grønne øynene og morens smil. Nesen var litt oppstopper noe som gjorde at hun fikk et litt rampete utseende som Margrethe pleide å fortelle henne.

- Du er helt lik den nesen din, pleide hun å si når Marie hadde funnet på noe tøys, noe hun gjorde ganske ofte til Margrethes fortvilelse. Margrethe var grei nok og sa som regel ikke i fra om all verdens ting til foreldrene, men det var verre med madam Petit. Hun var god og snill, men Marie hadde en liten mistanke om at hun forgudet Clementine som bare ville leke med dukker og pynte seg og var den rake motsetningen til Marie. Hun hadde arvet morens nydelige lyse tykke hår og hun hadde en porselenshud og et ansikt som en engel, som Madame Petit pleide å si. Yndlingsfargen hennes var rosa og hun hadde rosa kjoler i forskjellige mønstre på seg nesten hver dag og rosa hårbånd. Rommet hennes hadde et rosa silketapet med motiver fra yndige småpiker som plukket blomster. Maries rom, som lå vegg i vegg, var tapetsert i en lyseblå farge og hadde et gullmønster av hester. Faren hennes hadde sagt at hun passet til rommet sitt og at hun ville drømme fine drømmer med alle gullhestene rundt seg. Rommet hadde tunge hvite fløyelsgardiner som rakk helt ned til gulvet og Marie forestilte seg at de var skyer på en blå himmel en deilig sommerdag, hvor hestene galopperte fritt og at hun selv satt på en av hesten og red avgårde sammen med dem.

Madam Petit hadde skilt jentene, som egentlig hadde sovet på samme rom, etter at Marie hadde holdt Clementine våken for å fortelle om froskene som spiste fluer. Clementine hadde ikke sovet på flere dager og hadde grått seg i søvn fordi hun var så redd for froskene. Marie hadde prøvd å trøste henne med å si at froskene ikke var noe farlige og at de bare hoppet rundt i hagen og i buskene. Hun hadde sagt til Clementine at hvis hun greide å snike seg bort fra mme Petit så skulle hun fange en, så kunne Clementine se for seg selv. Marie hadde ment det godt, men Clementine hadde blitt skrekkslagen ved tanken på å måtte stå ansikt til ansikt med en frosk og så hadde hun på nytt hulket seg i søvn hver natt. Så nå sov jentene på hvert sitt rom og Marie var egentlig fornøyd med det.

- Du har en alt for god fantasi, hadde moren hennes sagt en morgen hun hadde fortalt henne om drømmene hun hadde og om at hun red på hestene i full fart.

- Du skal sitte i vognen med meg du, så hadde hun kysset Marie på hodet og bedt henne om å rette seg opp i ryggen og at hun måtte heller tenke på pianostykket som hun skulle lære seg. Musikk var noe Marie likte, så det å lære seg å spille piano hadde vært gøy. Hun hadde talent, hadde pianolæreren sagt til moren hennes etter de første timene og Marie hadde blitt like stolt som moren sin av denne bemerkningen.

- Jeg tror faren deres kommer hjem tidlig i dag, sa madam Petit.

- Så skyndt dere opp til Margrethe så hun kan gjøre dere i stand til middag.

- Du behøver ikke gråte for all verdens ting, Marie holdt Clementine i hånden i det det slepte seg opp trappen.

- Du vet at madam Petit ikke er så farlig.

- Men jeg gråter ikke fordi jeg synes madam Petit er slem, men fordi jeg synes synd på henne, Clementine var fortsatt snørrete etter tårene som hadde trillet.

- Tenk om hun faktisk hadde dødd?

- Hun gjorde ikke det, Marie var ikke sikker på hvordan hun skulle berolige lillesøsteren sin så hun sa ikke noe mer.

- Kan vi leke litt med dukkene mine etterpå, Clementine tittet opp på Marie.

- Klart det, Marie ville bare gjøre søsteren sin glad igjen og selv om hun hatet å leke med dukkene så var det en rimelig pris tenkt hun.

- Der er dere jo, Margrethe stod øverst i trappen og så de to jentene komme.

- Kom, så får vi skyndte oss og få av dere kjolene og bade dere så dere kan bli de to vakreste og reneste pikene i hele Frankrike, hun smilte og begge jentene ble glad bare av og se henne og løp villig inn i den store barmen hennes.

*

Bernadette satt og broderte i favoritt salongen sin. Den grønne kjolen med gyllene mønstre stod godt til øynene hennes. Hun elsket dette rommet, det var lyst og hadde en tapet i duse farger, men det var karnappen som var yndlingsplassen hennes. Her hadde hun utsikt til mangoliatrærene som blomstret i en rosa prakt om våren, hortensiane som om sommeren var like blå som himmelen over dem og om vinteren kunne hun sitte her med varmen fra ildstedet og se på den bleke frostbelagte hagen som virket stille og magisk. Hun snudde seg idet hun hørte det gikk i døren og så sin mann komme inn. Hun ble alltid like overrasket over at hun fortsatt kjente en iling i magen idet han kom inn i rommet hvor hun var. Han hadde ikke forandret seg mye siden de hadde giftet seg. Fortsatt like gutteaktig, men årene hadde tilført en aura av autoritet rundt han som ingen kunne unngå å legge merke til.

- Jeg lurte på hvor du var blitt av, du sa du hadde noe viktig å fortelle.

- Det har jeg også, Jean Philippe kom bort til sin kone og kysset henne på pannen, for så å gå bort til en karaffel som stod på et nydelig utskåret mahognibord og fylle opp et glass med vin.

- Det er mulig vi må gjøre litt forandringer i fabrikken, tidene er ganske trange og det hjelper ikke at vi har en krone som faktisk sitter på sin høye hest og ikke ser ut til å forstå hvor ille det egentlig ligger an! Isteden bruker de penger som om det skulle vært gress! Det er helt utrolig! Jean Philippe satte nesten vinen i halsen og måtte hoste før han fortsatte.

- Bare for to år siden, så brukte de på et år, merk mine ord, på et år, 227 millioner livres på amerikaprosjektet. Penger som kunne komme vårt eget land til gode, men nei da, her er det patrioter vi alle skal være og det som er rosinen i kaken er at ved bruk av disse pengene for å hevne oss på England så er det nettopp det vi ikke er.

- Hva slags forandringer? Bernadette kjente mannen sin så godt at når han ble oppgitt eller sint så var det om å gjøre å pendle fokuset hans på den egentlige saken som han i utgangspunktet ville diskuterer. Hun var vant til å diskutere forretninger med Jean Philippe, det vil si, hun lyttet og han snakket. Kanskje var det mer høyt for seg selv så han kunne sette lys på problemene, enn til sin kone han snakket, men Bernadette hadde en god evne til å lytte og hun ville virkelig forstå. Slik hadde det vært siden de giftet seg og selv om Bernadette ikke hadde så mye å tilføye så følte hun at hun tok del i mannes sitt liv som egentlig ikke berørte henne direkte. Tekstilindustrien var Jean Philippes hjerte og prioritering nummer en, han hadde arvet fabrikken og den var en del av han like mye som familien. Men han hadde også store ambisjoner innen politikken. Han var allerede valgt inn i bystyret og ville mest sannsynlig bli borgermester i Reims en dag om ikke så alt for lenge. Den nåværende borgermestern, Jules Lobet, begynte å trekke på årene og var en god venn av familien Maillard. Han hadde tatt Jean Philippe under vingen og hadde innlemmet han i politikkens verden. Jean Philippe hadde en drøm om å bli en del av adelen, for selv om han var rik og velstående så var han fortsatt en del av tredjestanden. Han hadde alt som trengtes, men han hadde lyst til å være i toppsjiktet ikke bare i Reims, men også i Paris og ved det kongelige hoff. Paris var bare 80 kilometer fra Reims og det som skjedde i Paris påvirket Reims og hele Champagne regionen. Politikken var derimot noe Bernadette satte pris på å diskutere. Hun syntes det var mye mer spennende å høre om hva som skjedde i den politiske verden enn om tekstilpriser og import og eksport. Hun var klar over at Jean Philippe gjerne ville tilhøre det helt øverste siktet av samfunnet og hans store drøm var å få Marie inngiftet adelig. Bernadette var en oppvakt kvinne og det hadde ikke gått henne forbi all misnøye blant folket og deres lidelser som skyldtes høye skatter og dårlige tider. Frankrike hadde brukt store summer på krigføring og for at adelen og de kongelige skulle få leve sitt liv i luksus så hadde skattene økt på de mindre heldige i den lavere standen. Men frigjøringen av koloniene i Amerika hadde skapt en gnist hos folket i Paris og vel så mye i Reims. Det var menn som snakket om fornuft og menneskets egne evne til å tenke selv og de var motstandere av eneveldet og ville ha folkestyre.

- Vel, vi har vel ingen grunn til å klage egentlig, Jean Philippe sank ned i en myk ørelappstol og tok en stor slurk av vinen.

- Men det er dårlige tider for arbeiderene, det er rett og slett dårlige tider for hele landet. De som jobber for meg er heldige og det vet de, men byen preges av den nedgangen vi har. Det har vært dårlige avlinger for bøndene og med den skatten de betaler så er det ikke mye igjen for de stakkarene. Reims er ikke større enn at alle vet hva som foregår og det er flere og flere som spør om de kan jobbe på fabrikken.

- Men det er jo bra, eller hva? Jeg mener at de vil jobbe for deg?

- Jo, men det er ikke bra hvis jeg ikke har jobber nok. Det ville i så fall bety at vi må ansette flere og kutte på stillingene som er, med det følger mindre lønninger. Dette igjen hjelper lite, for de som i dag har jobb hos meg er flinke til det de gjør og de brødfør ikke bare sin egen familie, men gjerne sin brors og sin svigerfamilie som ikke er i en like heldig situasjon som han som har jobben. Nei, det å redusere stillinger og lønninger er risikabelt, det er nok misnøye som det er.

- Jeg forstår at du er bekymret for arbeiderne og for den saks skyld alle innbyggerne i Reims, du vil verne om byen din. Bernadette reiste seg og gikk bort til mannen sin og la en hånd på skulderen hans. Han tok tak i den og hun kjente styrken hans og varmen, Jean Philippe hadde alltid varme hender, tenkte hun.

- Du er den du er, det er derfor du passer så godt til å være borgemester, du elsker folket her i Reims, liten som stor, men jeg tror ikke du kan gjøre mer enn det du allerede gjør. Politikk og styre er en ting som du ikke rår over, ikke foreløpig i alle fall, Bernadette klemte mannen sin hånd og smilte lurt til han, og fabrikken er i alle fall noe som går med overskudd. Nå som England har underskrevet i Paris så trenger vi ikke bekymre oss for import eller eksport restriksjoner slik det var for et par år siden.

- Ja, kjære, jeg vet vi er heldige, men jeg aner uro. Jeg føler at vi er i en forandringens tid og det er vel ikke bare jeg som tenker dette.

- Hva med om du snakker med din gode venn Jean Marie Clement, han har jo de samme utfordringene som du har?

- Det er vel så, men Jean Marie ser ikke på problemet på den måten. Han er glad for at tekstilindustrien går bra det gjør han til en velholden mann, men han tror ikke på at det vil skje endringer og han er som han er, godhjertet og tålmodig. Han liker seg i den posisjonen han er og så lenge forretningene går bra og han kan hygge seg med sin lille ekstra sysselsetting, vinmarkedene hans, gud skal vite om han noen gang vil få sin boblende vin mousseax til å bli noe annet enn en uklar imitasjon av en vin. Jean Philippe sukket og reiste seg fra stolen og gikk bort til vinduet.

- Hvis vi ikke snart får en forandring vil hele landet lide, det er noe som står helt klart for de fleste, bortsett fra de som burde vite bedre.

- Middagen er servert, Margrethe kom inn med de to småjentene som begge løp bort til faren sin og Jean Philippe bøyde seg ned på kne for å ta imot sine to øyestener.

- Der er dere jo! Han trakk de inntil seg og smilte til sin kone.

- Nå hva har mine to prinsesser gjort i dag?

- Vi har lekt ute i hagen sammen med mme Petit, svarte Marie fort og tittet bekymret bort på Clementine. Hun hadde lekt med Clementine og dukkene og håpet at dette ville være nok til at lillesøsteren ikke ville sladre på dagens hendelse.

- Ja det er det vi har gjort og det var kjempegøy, Clementine smilte over hele det nydelige ansiktet sitt og viste ingen tegn på å røpe noe annet.

- Så bra, Jean Philippe reiste seg og tok hver av jentene i hendene, så da tenker jeg dere er litt sultne. Skal vi gå å se hva det er til middag? Tipper madam Anette har laget noe godt til oss i dag også. Madame Anette hadde vært kokke siden familien flyttet inn i resident Maillard og hun hadde vist seg å være gull verdt. Hun laget mat som det gikk gjetord om, spilte ingen rolle om det var for fire eller 40. Hun hadde ingen familie men var blitt ansatt samtidig som Claude som var hovmester i huset. De to hadde funnet tonen og var, kan hende, mer enn venner, men det var ingen som visste om dette var sant. Det er bare sladder hadde mme Petit sagt til Bernadette, en gang hun hadde spurt. Uansett så var kombinasjonen vellykket og de hadde mer enn en gang vist sine formidable egenskaper ved selskapelige anledninger som hadde funnet sted hos Maillards. Mme Petit var derimot sjef over alle, det hadde hun selv sørget for og Claude hadde til slutt bøyd seg for den gamle husholdersken og hennes måte å gjøre ting på i det store huset var udiskutabelt. I dag hadde Anette som vanlig tilberedet et nydelig måltid som bestod av en løksuppe til forrett og fortsatte med and i appelsinsaus og til slutt en Creme brûlèe. Hun var alltid like flink til å bruke ferske råvarer og brukte aldri for mye krydder som av og til ble tilsatt for å dekke over at råvarene ikke var så ferske. Etter middag var det sengetid for Marie og Clementine og Margrethe fulgte dem opp etter at de høflig hadde takket for maten og gitt sin mor og far et kyss på kinnet. Idet Marie hadde kysset sin far hadde han spurt om de ikke skulle gå ned dagen etter å se til Ami, det var søndag og han hadde tenkt seg ned i stallen. Marie hadde jublet inni seg, men hadde beholdt masken og sagt rolig at det ville hun gjerne. Til sin mor hadde hun sagt at hun allerede hadde lært seg de to siste pianostykkene som Monsieur Duval hadde sagt at de skulle gå igjennom på mandagen og at hun ikke trengte å øve.

- Du kan aldri øve nok, hadde moren sagt. Men nå som Marie lå i sengen og mørket hadde senket seg så kunne hun allerede lukte hestene og stallen som hun skulle til dagen etter.

Kanskje faren hennes endelig hadde tenk å la henne få ri, hun foldet hendene sine og ba en stille bønn til jomfru Maria om at det skulle være tilfellet.

*

- Nå, hva tror du? Jean Philippe så på Marie som satt stolt som en hane i salen. Hennes bønn hadde blitt hørt og nå satt hun på Ami, den lille ponnien sin, kun iført sommerkjole og små nette sko som slettes ikke passet for en ridetur. Leggene hennes var bare der kjolen hadde sklidd opp og underbuksene ikke dekket og hun kunne kjenne det levende dyrets varme rett på huden. Hadde Margrethe visst at Marie skulle på sin aller første ridetur, eller for den saks skyld sitte på en hest for første gangen, så hadde hun nok tatt på henne noe som var litt mer passende. Men akkurat nå så var klær det siste Marie tenkte på. Om det var et innfall der og da at faren hadde bestemt seg for å la henne prøve seg i salen, eller om han hadde planlagt det, visste hun ikke, men nå spilte ikke det noen rolle i det hele tatt, hun var her og klar.

- Jeg elsker det! Jeg er ikke redd i det hele tatt! Marie hadde ventet på denne dagen så lenge hun kunne huske og nå satt hun her med bena i stigbøylene på hver side av hesten. Faren hadde sagt at hvis en dronning kunne ri som en mann uten damesal, Marie Antoinette hadde stolt blitt portrettert på en hest med begge bena på hver sin side for ikke så lenge siden, så kunne Marie gjøre det samme. Forresten så var dette måten å lære seg å ri på mente faren.

Ami ristet på hodet og Marie som satt med tømmene litt for stramt kjente hvilke krefter det var i den lille hesten.

- Du må være varsom, men bestemt, Jean Philippe hadde slengt frakken og stod i bare skjorten som han hadde brettet opp armene på.

- Du bruker tømmene til å styre med og bena til tempo, han begynte å leie henne rundt på plassen foran stallen. Det var søndag og vanligvis ville flere av stallguttene være tilstede for ikke å snakke om Alain. Alain var stallmester og selv om han ikke var eldre enn 15 år så hadde han et så godt lag med dyrene at Jean Philippe ikke tvilte et sekund på gutten. Han hadde kommet til huset som 12- åring idet stallen var ferdigbygget for å søke arbeid.

- Jeg har hørt at monsieur Millard trenger hjelp med hestene, han hadde frembrakt sitt budskap med bøyd hode så det eneste Jean Philippe hadde sett var det rufsete røde håret som tydeligvis hver børste og kam hadde gitt opp. Med seg derimot hadde han en nydelig hoppe.

- Det stemmer, men jeg er egentlig ute etter noen som har lang og god erfaring med hester og for å være helt ærlig så ser du litt ung ut for å ha dette. Selv om hesten du har med deg ser ut som et prakteksemplar, for en skjønnhet! Jean Philippe hadde gått nærmere for å beundre hoppa og Alain hadde da løftet hodet og sett rett på Jean Philippe.

- Hun heter Sali og er den raskeste hesten i omegn. Jeg er kanskje ung, men jeg skal love deg at du finner ingen i hele Reims som er flinkere enn det jeg er når det kommer til hester.

- Du er i alle fall selvsikker nok, Jean Philippe tok den unge gutten i nærmere ettersyn.

- Så hvordan har du tenkt til å overbevise meg om at du er den rette mannen til jobben?

- La meg få en uke her, Alain slo ut hånden og viste til den nybyggede stallen.

- Som jeg forstår så er ikke alle hestene kommet engang og jeg vil gjerne vise deg at innen en uke så er denne stallen i tipp topp stand. Du trenger ikke betale meg før det har gått en uke og da bare hvis du er fornøyd. Det eneste jeg ber om er at jeg får sove her i stallen og for til Sali og kanskje et måltid om dagen til meg. Jean Philippe hadde latt gutten fått sjansen til å bevise hvordan han dugde under oppsyn av Alfred og etter tre dager var både han og Alfred overbevist. Alain hadde en helt spesiell evne med dyrene, det virket som de forstod hverandre og det virket som hestene holdt like mye av han som han av dem. Nå var ikke Alain lenger en mager gutt, men en velbygget slank ung mann som briljerte i salen og holdt stallen og vognene skinnende rene. Det røde håret var fortsatt like rufsete, men kledde han godt og han var sagt å være litt av en sjarmør. Han var evig takknemlig for å ha fått tilliten til Jean Philippe i så ung alder og han forgudet de to småjentene og familien. Jean Philippe hadde aldri fått noe svar på hvor han kom fra, men han visste at han snakket engelsk like bra som fransk, men at han var dårlig på å lese å skrive. Noe Bernadette i den senere tid mente var uhørt og hadde satt i gang Prosjektet «lese-og-skrive-kurs-Alain», det eneste problemet var at Alain selv ikke hadde så stor interesse av å lære noe mer enn det han kunne. Han trivdes like lite på skolebenken som en fisk på land, men til slutt hadde han klart oppgavene sånn nogen lunde og Bernadette måtte se seg fornøyd med det.

- Alain, se jeg rir! Marie hadde fått øye på Alain som kom rundt hjørne av stallen, med en nypusset sal hengende over armen.

- Jeg ser Marie-Isabelle. Alain hang salen over en bukk som stod på siden av innhegningen.

- Og du er jammen meg flink til det!

- Rett deg opp i ryggen, Jean Philippe korrigerte Marie som konsentrerte seg av all sin kraft.

- Du må bli i et med Ami. Faren slapp forsiktig ponnien og lot Mari gå alene.

- Så nå få henne til å snu og komme tilbake til meg, husk du styrer med tømmene så hvis du trekker forsiktig i den ene så vil hun snu.

Marie fikk fort grepet på det, tross alt så hadde hun ridd inn i søvnen hver kveld, så da faren skrøt av henne etter den første leksjonen, så visste hun at det ikke var bare for å være snill, men at hun virkelig fortjente det.

- Alain vil instruere deg fra nå av, selv hvor lite jeg har lyst til å innrømme det så er han vel den beste som finnes til å lære deg å ri, Jean Philippe nikket mot Alain som holdt på å sale av Ami.

- Jeg er så stolt av deg min flinke pike og dette klarer du uten pappa, han blunket til henne. Marie kniste og tittet opp på faren sin og var overlykkelig.

*

